Sambandið millum málfrøði og tjóðarbygging er eitt av evnunum, sum verður viðgjørt í nýggjum greinasavni um norskt, føroyskt og íslendskt mál. Savnið, sum Gunnstein Akselberg og Edit Bugge hava ritstjórnað og sum“ Fróðskapur” gevur út, eitur Vestnordisk språkkontakt gjennom 1200 år. Í savninum eru 17 vísindaligar greinir, sum viðgera ymisk viðurskifti og sambond millum vesturnorðurlendsku málini, bæði úr søguligum og úr samtíðarligum sjónarhorni. Íkastið úr Føroyum eru greinir eftir 3 granskarar á Føroyamálsdeildini: Turið Sigurðardóttir viðger serligu avbjóðingarnar, ið standast av at týða millum nær skyld mál og teir mentanarpolitisku samanbrestir, sum útgávan av eini barnabók í føroyskari týðing elvdi til í 1914. Anfinnur Johansen greiðir frá søguni hjá norrønu nøvnunum í føroyskari navnagávu, úr víkingaøld til í dag og Jógvan í Lon Jacobsen skrivar um tað at tosa málføri í einum lítlum málsamfelag.